# Magnus Wenninger

Magnus Wenninger (Park Falls, 31 d'octubre de 1919 - Collegeville, 17 de febrer de 2017) va ser un matemàtic i sacerdot benedictí estatunidenc.

## Vida i obra

Wenninger era fill d'immigrants catòlics bavaresos i va ser batejat com Joseph Jacob, però va canviar el seu prenom per Magnus quan va ingressar a l'orde de Sant Benet. Des de ben jove volia ser sacerdot i, per això, va cursar estudis a l'escola i la universitat de Saint John a Minnesota, en la qual es va graduar en filosofia el 1939. Va continuar els seus estudis de teologia al seminari fins que el 1945 va ser ordenat sacerdot. En ordenar-se, l'abat, Alcuin Deutsch, li va comunicar que seria destinat com professor al recent fundat col·legi de Sant Agustí a Nassau (Bahames) i el va enviar a la universitat d'Ottawa per obtenir un màster, títol que va obtenir el 1946 amb una tesina sobre la història del concepte de nombre.
A partir de 1946 va ser professor de matemàtiques a l'escola de Nassau i, entre els anys 1958 i 1961, va destinar les vacances a estudiar a l'escola de mestres de la Universitat de Colúmbia per millorar els seus coneixements pedagògics i matemàtics. Durant aquests estudis va quedar tan fascinat pels poliedres, que va dedicar la resta de la seva vida a construir models de tot tipus de poliedres, demostrant les seves tècniques i fent que el tema fos accessible i senzill d'entendre.
Wenninger va ser professor a Nassau des de 1947 fins a 1971 i els deu anys següents va ser administrador de l'escola de Nassau. El 1981 va retornar a Minnesota, on va ser administrador de l'editorial benedictina Liturgical Press fins que es va retirar al monestir de Saint John el 1987. En els seus anys de retir, va començar a utilitzar programes informàtics per investigar noves formes de poliedres.
Els seus models abasten totes les diversitats de poliedres: poliedres regulars, poliedres uniformes, poliedres estrellats i, fins i tot, models tridimensionals de polítops de quatre dimensions.
Wenninger va publicar tres llibres sobre el tema que han esdevingut clàssics i son utilitzats en una ámpla gama d'aplicacions, des d'organitzar els clots en una pilota de golf fins al disseny de vacunes contra els virus:
* Polyedron Models (1971)
* Spherical Models (1979)
* Dual Models (1983)

## Referències

* 1 2 Clinton, 2017, p. 243.
* ↑ Klassen, 2017, p. x.
* ↑ Baracs, 1984, p. 64.
* ↑ Popko i Kitrick, 2022, p. 78.
* ↑ Clinton, 2017, p. 244.
* ↑ Baracs, 1993, p. 5.
* ↑ Mellor, 2008, p. 39.
* ↑ Popko i Kitrick, 2022, p. 79.

## Bibliografia

* Banchoff, Thomas F. «Interview with Fr. Magnus J. Wenninger O.S.B.» (en anglès). Symmetry: culture and science, Vol. 13, Num. 1-2, 2002, pàg. 63-70. ISSN: 0865-4824.
* Baracs, Janos «Report on "Shaping Space"» (en francès). Topologie structurale, Vol. 10, 1984, pàg. 63-65. ISSN: 0226-9171.
* Baracs, Janos «Report. Conference on 'Arts and Mathematics' University of Albany, New York, June 1992» (en francès). Topologie structurale, Vol. 20, 1993, pàg. 5-6. ISSN: 0226-9171.
* Clinton, Joseph D. «Father Magnus J. Wenninger OSB 31 October 1919–17 February 2017» (en anglès). Journal of Mathematics and the Arts, Vol. 11, NUm. 4, 2017, pàg. 243-246. DOI: 10.1080/17513472.2017.1381937. ISSN: 1751-3472.
* Mellor, Blake «The Exhibition of Mathematical Art at the 2008 Joint Mathematics Meetings» (en anglès). Journal of Mathematics and the Arts, Vol. 2, NUm. 1, 2008, pàg. 39-45. DOI: 10.1080/17513470802009737. ISSN: 1751-3472.
* Popko, Edward S.; Kitrick, Christopher J. «3.11 Modeling Spheres». A: Divided Spheres (en anglès). CRC Press, 2022, p. 78-79. ISBN 9780367680039.

## Enllaços externs

* O'Connor, John J.; Robertson, Edmund F. «Magnus Wenninger» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Klassen, John. «Father Magnus Joseph Wenninger, OSB». Saint John's Abbey, 2017. [Consulta: 24 desembre 2022]. (anglès)
* Macho, M. «Magnus J. Wenninger, el rey de los poliedros». Euskal Herriko Unibertsitatea, 2014. [Consulta: 24 desembre 2022]. (castellà)
* Sibley, Thomas. «Fr. Magnus Wenninger». Mathematical Art Galleries, 2019. [Consulta: 24 desembre 2022]. (anglès)
* Whitney, Glen. «Math Monday: Remembering Magnus Wenninger». National Museum of Mathematics, 2019. [Consulta: 24 desembre 2022]. (anglès)